बरवाला (हिसार). अखिल भारतीय जाट आरक्ष संघर्ष समिति (हवासिंह सांगवान गुट) की तरफ से सर्वजात खाप के बैनर तले हुई रैली में रविवार को हंगामा हो गया। समिति के राष्ट्रीय अध्यक्ष भगत सिंह दलाल जब भाषण देने लगे तो भीड़ से उठे जींद के गांव दरिया वाला निवासी आजाद सिंह चहल ने अपने कमीज के नीचे कमर पर बांधे काले कपड़े को लहराना शुरू कर दिया। इसी दौरान 15-20 अन्य लोगों ने भगत सिंह दलाल मुर्दाबाद और जाट एकता जिंदा बाद के नारे लगाने शुरू कर दिए।
वक्ताओं का विरोध होता देख रैली में शामिल लोगों ने काला कपड़ा लहराने वाले व्यक्ति और नारेबाजी करने वाले युवकों को रोकने का प्रयास किया तो विवाद बढ़ गया और हाथापाई की नौबत आ गई। इस दौरान लोगों ने रैली में विरोध करने वाले गांव खैरी निवासी संजय, आजाद सिंह व अन्य युवक घायल हो गया। वक्ताओं का विरोध करने वाले लोगों का आरोप है कि यह ड्रामेबाजी सरकार के लोगों के इशारे पर हो रही है।
रैली की अध्यक्षता कैप्टन चांदी राम ने की, जबकि मंच संचालन जाट संघर्ष समिति के प्रवक्ता मदीना के अशोक मलिक ने किया। रैली को सूबे सिंह समैण, रणसिंह दलाल, सुरेंद्र दलाल, सुरेंद्र द्रोधी सहित कई वक्ताओं ने संबोधित किया। सूबे सिंह समैण ने बिना नाम लिए यशपाल मलिक पर निशाना साधते हुए कहा कि कुछ लोगों ने आरक्षण की लड़ाई को राजनीतिक रंग दे दिया है। प्रदेश में जाटों को आरक्षण के लिए दिल्ली जाने की जरूरत नहीं है जाट हरियाणा विधानसभा का घेराव करें।
समैण ने कहा कि धरने को बाहर के लोग चला रहे हैं। प्रदेश के लोग आरक्षण आंदोलन चलाने में सक्षम हैं। प्रदेश से बाहर के लोग देश स्तर पर जाटों को आरक्षण के लिए आरक्षण की लड़ाई लड़ें। अधिकतर वक्ताओं ने कहा कि अपने-अपने गांव में धरना लगाकर सड़क व रेल मार्ग बाधित कर दें।
आरक्षण लेने के लिए बाहरी लोगों की जरूरत नहीं : समैण
सूबे सिंह समैण ने कहा कि कुछ लोगों ने आरक्षण की लड़ाई को राजनीतिक रंग दे दिया है। दिल्ली के प्रदर्शन में हरियाणा से 95 प्रतिशत लोग थे। प्रदेश से बाहर के लोग को कुछ ही थे। बाहरी लोग राष्ट्रीय स्तर पर जाटों के आरक्षण के लिए लड़ाई लड़ें। प्रदेश में जाटों को आरक्षण के लिए दिल्ली जाने की जरूरत नहीं है, जाट हरियाणा विधानसभा का घेराव करें। यशपाल की तुलना चौधरी छोटू राम से करना दुखद है।
आरक्षण से लेना देना नहीं, ड्रामा कर रहे हैं : रामभगत मलिक
अखिल भारतीय जाट आरक्षण संघर्ष समिति (मलिक गुट) के प्रदेश प्रवक्ता रामभगत मलिक ने कहा कि बरवाला में जो लोग एकत्रित हुए थे, उनका आरक्षण से कोई लेना-देना नहीं है। ये लोग पहले हुड्डा से मिले हुए थे और अब खट्टर से मिल गए हैं। सरकार भी बातचीत के लिए इनको आगे लाती है और हमें कहती है कि दरवाजे खुले हैं । खापें हमारे आंदोलन के समर्थन में हैं और यह लोग सरकारी ड्रामा कर रहे हैं और आंदोलन को लंबा खींचने का प्रयास कर रहे हैं।
यह लोग सरकारी आदमी हैं, भाजपा के कार्यकर्ता भेजे थे: मलिक
अखिल भारतीय जाट आरक्षण संघर्ष समिति के राष्ट्रीय अध्यक्ष यशपाल मलिक ने कहा कि सूबे सिंह समैण सरकारी आदमी है और बरवाला में एकत्रित होने वाले लोग भाजपा के कार्यकर्ता थे। नफे सिंह नैन ने भी रविवार को दनौदा के धरने पर हमें समर्थन दे दिया, ऐसे में इनके पास तो अब खापें भी नहीं बची हैं। उन्होंने कहा कि यह लोग सरकार का काम कर रहे हैं। इनको तो 26 फरवरी को आंदोलन शुरु करना था और अब 5 मार्च को बैठक कर रहे हैं। दरअसल यह लोग बैक साइड से सरकार से तनख्वाह ले रहे हैं। पूरा जाट समाज एक है और हमारे साथ हैं।
काले झंडे पहले फहराए, बाद में आए कृषि मंत्री : अखिल भारतीय जाट संघर्ष समिति की झज्जर इकाई ने रविवार को कृषि मंत्री ओमप्रकाश धनखड़ को काले झंडे दिखाने की योजना बनाई। हालांकि मंत्री के आने से पहले ही मीडिया से चर्चा के बाद चले गए।
झज्जर में इस तरह बनाई रणनीति
- हर गांव से ट्रैक्टर-ट्रॉली जाएगी।
- हर गांव के लोगों का एक अलग कमांडर होगा।
- हर गांव से आने वाले काफिले में एक-दो ट्रॉली राशन व टेंट की भी होगी।
- हर काफिले के आगे लाल बत्ती लगे ट्रैक्टर चलेंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva awa_Deva